31.10.2022
MT
Il-Ġurnal Uffiċjali tal-Unjoni Ewropea
C 418/39
— Il-Kummissjoni wettqet żball doppju meta evalwat ir-RLĠ 3: (i) il-Kummissjoni żbaljat meta assumiet, mingħajr bażi fattwali f’dan ir-rigward li tirriżulta mill-kontrolli fuq il-post imwettqa waqt l-awditu, li fl-irqajja tal-art tal-azjenda agrikola inklużi fil-kampjun tal-kontroll kienu jeżistu speċi veġetali selvaġġi li fir-rigward tagħhom kien neċessarju li jiġu adottati pjanijiet ta’ konservazzjoni; (ii) il-Kummissjoni żbaljat meta eżiġiet li l-bdiewa u dawk il-persuni li jrabbu l-bhejjem jikkonformaw ruħhom direttament mal-Anness II tad-Direttiva, mingħajr ma kien hemm pjanijiet li kienu jiddeterminaw minn qabel il-miżuri ta’ konservazzjoni li, jekk ikun il-każ, kienu neċessarji; (iii) il-Kummissjoni żbaljat meta qieset li kien possibbli li jiġu imposti sanzjonijiet fuq il-bdiewa minħabba allegat ksur dirett tad-Direttiva, u li l-assenza tagħhom kienet tikkawża dannu finanzjarju lill-Unjoni Ewropea.
— III.3 Żball ta’ evalwazzjoni u nuqqas ta’ proporzjonalità, inkwantu l-Kummissjoni kkonkludiet li l-kontrolli ta’ identifikazzjoni tar-rekwiżiti legali ta’ ġestjoni 7 u 8 (iktar ’il quddiem ir-“RLĠ 7 u 8”) kienu vvizzjati b’nuqqasijiet sistemiċi.
— Fir-rigward tal-identifikazzjoni (RLĠ 7 u RLĠ 8), il-Kummissjoni wettqet żball: (i) billi ma ħaditx inkunsiderazzjoni l-prinċipju ta’ proporzjonalità tas-sanzjonijiet, peress li qieset li l-awtoritajiet ta’ Castilla y Léon kien imisshom issanzjonaw lill-bdiewa meta kien hemm annimali li kellhom biss ċomba tal-widna waħda (minflok iż-żewġ ċombiet regolamentari), irrispettivament minn numru ta’ ċomb tal-widna nieqes; (ii) billi qieset li l-applikazzjoni ta’ prinċipju fundamentali tad-dritt tal-Unjoni bħalma hija l-proporzjonalità tas-sanzjonijiet tiddependi minn implimentazzjoni mill-awtoritajiet nazzjonali; (iii) billi ma ħaditx inkunsiderazzjoni l-fatt li l-awtoritajiet Spanjoli, waqt l-ispezzjonijiet, kienu jwettqu kontrolli li, minimament, kienu jipproduċu riżultat ekwivalenti għal dak li kien jirriżulta mill-applikazzjoni ta’ marġni ta’ tolleranza ta’ 20 % taċ-ċomb tal-widna li l-Kummissjoni taċċetta għal Stati Membri oħra.
— Fir-rigward tar-reġistrazzjoni (RLG 7 u RLG 8), il-Kummissjoni wettqet żball: (i) billi tat importanza sproporzjonata lin-nuqqas meta, permezz ta’ konsultazzjoni mal-BDGN, il-Kummissjoni setgħet tirrepeti l-kontrolli u tivverifika n-numru ta’ annimali preżenti fl-azjendi agrikoli; (ii) billi ma ħaditx inkunsiderazzjoni l-fatt li, minkejja l-allegati nuqqasijiet fil-kontroll, l-awditu ma rrilevax każijiet li fihom il-bidwi kien wettaq ksur li jista’ jiġi ssanzjonat u, għaldaqstant, lanqas ma seta’ kien hemm dannu għall-interessi finanzjarji tal-Unjoni.
— III.4 Żball ta’ evalwazzjoni u għoti ta’ importanza eċċessiva lil element eventwali tar-rekwiżit ġenerali stabbilit fl-Artikolu 72(b)(ii) tar-Regolament (UE) Nru 809/2014 (3).
— Il-Kummissjoni wettqet żball: (i) għaliex il-firma tal-benefiċjarju ma kinitx rekwiżit meħtieġ fl-Artikolu 72(1)(a) (i) tar-Regolament Nru 809/2014; (ii) il-lista tal-irqajja tal-art diġà kienet inkluża fl-atti ta’ kontroll ta’ ammissibbiltà; li l-verifika tagħhom kienet issir b’mod simultanju, b’mod li ma kienx hemm riskju finanzjarju għall-baġit tal-Unjoni.
Barra minn hekk, dan ma huwiex rekwiżit meħtieġ espressament fir-Regolament ta’ Implimentazzjoni tal-Kummissjoni ċċitat; (iii) l-assenza ta’ dettalji dwar l-elementi topografiċi kienet diġà tinsab fit-Tablet pc qabel il-kontrolli, u l-Kummissjoni ma turix li n-nuqqas ta’ inklużjoni tal-elementi li baqgħu l-istess jinvolvi riskju ikbar ta’ twettiq ta’ ksur jew ta’ nuqqas ta’ identifikazzjoni ta’ ksur.
— III.5 Ċaħda mhux iġġustifikata tal-evalwazzjoni tar-riskju bbażata fuq estrapolazzjoni tar-riżultati tal-kontrolli tas-sena 2018.
— Il-Kummissjoni wettqet żball meta ċaħdet ab initio l-kalkolu tar-riskju bbażat fuq estrapolazzjoni tal-kontrolli mwettqa fis-sena 2018, billi (i) ċaħdet l-affidabbiltà tal-metodu ta’ kalkolu tar-riskju, (ii) affermat li l-kalkolu tar-riskju ma kienx ibbażat fuq kampjun rappreżentattiv tal-popolazzjoni f’sitwazzjoni ta’ riskju u (iii) affermat li r-repetizzjoni tal-kontrolli ma kinitx possibbli.
— III.6 Konklużjonijiet dwar in-nuqqas ta’ proporzjonalità fl-evalwazzjoni tar-riskju għall-baġit tal-Unjoni permezz ta’ evalwazzjoni b’rata fissa, minflok ma jitwettqu estrapolazzjonijiet iktar aġġustati għar-realtà tar-riskji identifikati.
— Il-Kummissjoni wettqet żball: (i) billi ma ħaditx inkunsiderazzjoni n-natura eċċezzjonali tal-korrezzjonijiet b’rata fissa; (ii) billi affermat li l-korrezzjoni b’rata fissa hija kalkolu (preċiż u eżawrjenti) tar-riskju għall-Fond, mhux paragunabbli mal-estrapolazzjoni proposta f’dan il-każ; (iii) billi eżaġerat il-konsegwenzi finanzjarji tan-nuqqasijiet fis-sistemi ta’ kontroll; (iv) billi ġġeneralizzat ir-riżultati ta’ kontrolli iżolati u ppreżentathom bħala nuqqasijiet li allegatament jaffettwaw il-popolazzjoni kollha ta’ benefiċjarji u applikat b’dan il-mod korrezzjoni finanzjarja b’rata fissa.